Document ID: 32018D0402

Reference:
15.3.2018
MT
Il-Ġurnal Uffiċjali tal-Unjoni Ewropea
L 72/20
DEĊIŻJONI TAL-KUMMISSJONI (UE) 2018/402
tat-13 ta' Marzu 2018
li tistabbilixxi l-Grupp Konsultattiv Ewropew għall-Awtorità Ewropea tax-Xogħol
(Test b'rilevanza għaż-ŻEE u għall-Iżvizzera)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 46, l-Artikolu 48, l-Artikolu 53(1), l-Artikolu 62, u l-Artikolu 91(1) tiegħu,
Billi:
(1)
Fid-diskors tiegħu dwar l-Istat tal-Unjoni tal-2017 (1), il-President Juncker ippropona li titwaqqaf “Awtorità Ewropea tax-Xogħol” biex tissaħħaħ il-ġustizzja fis-Suq Intern u jiġi żgurat li r-regoli tal-UE dwar il-mobilità tal-forza tax-xogħol jiġu infurzati b'mod ġust, sempliċi u effettiv.
(2)
Fit-13 ta' Marzu 2018, il-Kummissjoni pproponiet li titwaqqaf l-Awtorità Ewropea tax-Xogħol (2), sabiex tgħin lill-Istati Membri u lill-Kummissjoni jiffaċilitaw l-aċċess tal-individwi u ta' min iħaddem għall-informazzjoni dwar id-drittijiet u l-obbligi tagħhom kif ukoll għas-servizzi rilevanti f'sitwazzjonijiet ta' mobilità transfruntiera tal-forza tax-xogħol, biex tappoġġa l-kooperazzjoni bejn l-Istati Membri fl-infurzar transfruntiera tad-dritt tal-Unjoni rilevanti, u biex timmedja u tiffaċilita s-soluzzjonijiet fil-każ ta' tilwim transfruntiera jew ta' tfixkil fis-suq tax-xogħol.
(3)
Jenħtieġ li jiġi stabbilit grupp konsultattiv biex jagħti pariri u jgħin lill-Kummissjoni fit-twaqqif rapidu u fil-funzjonament futur tal-Awtorità Ewropea tax-Xogħol, li jenħtieġ li jissejjaħ il-Grupp Konsultattiv Ewropew għall-Awtorità Ewropea tax-Xogħol (minn issa 'l quddiem “il-Grupp”). Filwaqt li mhuwiex se jieħu sehem fil-proċess leġiżlattiv li jwassal għall-adozzjoni tar-Regolament propost li jistabbilixxi l-Awtorità Ewropea tax-Xogħol, il-Grupp jenħtieġ li jgħin biex titwitta t-triq għat-twaqqif tal-Awtorità Ewropea tax-Xogħol.
(4)
B'mod partikolari, il-Grupp jenħtieġ li jippermetti l-iskambju tal-aħjar prattiki u tal-esperjenzi dwar il-kooperazzjoni fl-oqsma tal-mobilità transfruntiera tal-forza tax-xogħol u tal-koordinazzjoni tas-sistemi tas-sigurtà soċjali li jistgħu jkomplu jiġu żviluppati mill-Awtorità Ewropea tax-Xogħol, kif ukoll li jiġu eżaminati mistoqsijiet ġenerali, mistoqsijiet dwar il-problemi prinċipali u prattiċi li jirriżultaw mill-implimentazzjoni tad-dritt tal-Unjoni rilevanti. Il-Grupp jenħtieġ ukoll li jgħin biex jiġu identifikati l-mezzi ta' kooperazzjoni u kontribuzzjoni tal-korpi eżistenti rilevanti, inklużi l-aġenziji tal-UE, lejn l-istabbiliment u l-funzjonament tajjeb tal-Awtorità Ewropea tax-Xogħol.
(5)
Il-Grupp jenħtieġ li jiġi ppresedut mill-Kummissjoni (id-Direttorat Ġenerali tal-Impjiegi, l-Affarijiet Soċjali u l-Inklużjoni) u jkun magħmul minn rappreżentanti f'livell għoli tal-awtoritajiet tal-Istati Membri, minn sħab soċjali fil-livell tal-Unjoni, mill-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol (Eurofound), miċ-Ċentru Ewropew għall-Iżvilupp ta' Taħriġ Vokazzjonali (Cedefop), mill-Fondazzjoni Ewropea għat-Taħriġ (ETF) u mill-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA). Is-sħab soċjali fil-livell tal-Unjoni jenħtieġ li jirrappreżentaw b'mod indaqs it-trejdjunjins u l-organizzazzjonijiet ta' min iħaddem.
(6)
L-Istati tal-Assoċjazzjoni Ewropea tal-Kummerċ Ħieles (EFTA) u l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) jenħtieġ li jingħataw status ta' osservatur.
(7)
Il-Grupp jenħtieġ li jikkoopera mal-korpi eżistenti fil-qasam tal-mobilità tal-forza tax-xogħol u tal-koordinazzjoni tas-sigurtà soċjali.
(8)
Jenħtieġ li jiġu stabbiliti r-regoli dwar id-divulgazzjoni tal-informazzjoni mill-membri u mill-osservaturi tal-Grupp.
(9)
Id-dejta personali jenħtieġ li tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (3).
(10)
Din id-Deċiżjoni jenħtieġ li tapplika sakemm tkun ġiet stabbilita l-Awtorità Ewropea tax-Xogħol,
ADOTTAT DIN ID-DEĊIŻJONI:
Artikolu 1
Suġġett
Ġie stabbilit il-Grupp Konsultattiv Ewropew għall-Awtorità Ewropea tax-Xogħol (minn issa 'l quddiem jissejjaħ “il-Grupp”).
Artikolu 2
Kompiti
Il-Grupp għandu jagħti pariri u jgħin lill-Kummissjoni (DĠ Impjiegi, Affarijiet Soċjali u Inklużjoni) fir-rigward tat-twaqqif rapidu u l-funzjonament futur tal-Awtorità Ewropea tax-Xogħol.
B'mod partikolari, il-kompiti tal-grupp għandhom ikunu:
(a)
li jiffaċilita l-kooperazzjoni fost l-awtoritajiet nazzjonali u l-partijiet ikkonċernati u jagħti pariri lill-Kummissjoni dwar it-twaqqif rapidu u l-funzjonament futur tal-Awtorità Ewropea tax-Xogħol.
(b)
li jeżamina mistoqsijiet ġenerali, mistoqsijiet dwar il-problemi prinċipali u prattiċi li jirriżultaw mill-implimentazzjoni tal-leġiżlazzjoni tal-Unjoni dwar il-mobilità transfruntiera tal-forza tax-xogħol u l-koordinazzjoni tas-sigurtà soċjali u l-impatt tagħhom fuq l-attivitajiet tal-Awtorità Ewropea tax-Xogħol.
(c)
li jidentifika u jaqsam il-fehmiet dwar l-aħjar prattiki u eżempji ta' kooperazzjoni tajba fil-qasam tal-mobilità transfruntiera tal-forza tax-xogħol u l-koordinazzjoni tas-sigurtà soċjali fid-dawl tal-iżvilupp tal-attivitajiet tal-Awtorità Ewropea tax-Xogħol.
(d)
li jidentifika l-mezzi ta' kooperazzjoni u l-kontribuzzjoni tal-korpi eżistenti rilevanti, inklużi l-aġenziji deċentralizzati tal-UE, lejn l-istabbiliment u l-funzjonament tajjeb tal-Awtorità Ewropea tax-Xogħol.
Artikolu 3
Sħubija
1.   Il-Grupp għandu jkun magħmul minn:
—
Rappreżentant wieħed minn kull Stat Membru;
—
Sitt rappreżentanti mis-sħab soċjali fil-livell tal-Unjoni li jirrappreżentaw b'mod indaqs it-trejdjunjins u l-organizzazzjonijiet ta' min iħaddem;
—
Rappreżentant wieħed minn kull Aġenzija tal-UE fil-qasam tal-impjiegi u l-affarijiet soċjali.
2.   Il-Membri għandhom jinnominaw ir-rappreżentanti tagħhom f'livell għoli u għandhom ikunu responsabbli biex jiżguraw li r-rappreżentanti tagħhom jipprovdu livell għoli ta' għarfien espert.
3.   Ir-rappreżentanti għandhom ikunu nnominati fi żmien 30 jum mid-dħul fis-seħħ ta' din id-Deċiżjoni. Ir-rappreżentanti jistgħu jkunu akkumpanjati minn esperti.
4.   Il-membri li ma jkunux għadhom jistgħu jikkontribwixxu b'mod effettiv għad-deliberazzjonijiet tal-grupp ta' esperti, li, fl-opinjoni tal-Kummissjoni (DĠ Impjiegi, Affarijiet Soċjali u Inklużjoni) ma jikkonformawx mal-kundizzjonijiet stabbiliti fl-Artikolu 339 tat-Trattat dwar il-Funzjonament tal-Unjoni Ewropea, jew li jirriżenjaw, ma għandhomx jibqgħu jiġu mistiedna jipparteċipaw fil-laqgħat tal-grupp u jistgħu jiġu ssostitwiti għall-bqija tal-mandat tagħhom.
Artikolu 4
Presidenza
Il-Grupp għandu jiġi ppresedut minn rappreżentant tal-Kummissjoni (DĠ Impjiegi, Affarijiet Soċjali u Inklużjoni).
Artikolu 5
Operazzjoni
1.   Il-grupp għandu jaġixxi fuq it-talba tal-Kummissjoni (DĠ Impjiegi, Affarijiet Soċjali u Inklużjoni), b'konformità mar-regoli orizzontali (4).
2.   Il-Grupp għandu jiltaqa' mill-inqas tliet darbiet fis-sena. Il-laqgħat tal-grupp, bħala prinċipju, għandhom isiru fil-bini tal-Kummissjoni.
3.   Il-Kummissjoni (DĠ Impjiegi, Affarijiet Soċjali u Inklużjoni) għandha tipprovdi servizzi segretarjali. L-uffiċjali tal-Kummissjoni minn dipartimenti oħra b'interess fil-proċedimenti jistgħu jattendu l-laqgħat tal-grupp.
4.   Bi qbil mal-Kummissjoni (DĠ Impjiegi, Affarijiet Soċjali u Inklużjoni), il-grupp jista', b'maġġoranza sempliċi tal-membri tiegħu, jiddeċiedi li d-deliberazzjonijiet għandhom ikunu pubbliċi.
5.   Il-minuti dwar id-diskussjoni ta' kull punt fuq l-aġenda u dwar l-opinjonijiet mogħtija mill-grupp għandhom ikunu siewja u sħaħ. Il-minuti għandhom jiġu abbozzati mis-segretarjat taħt ir-responsabbiltà tal-President.
6.   Il-grupp għandu jadotta l-opinjonijiet, ir-rakkomandazzjonijiet jew ir-rapporti tiegħu b'kunsens.
7.   Il-parteċipazzjoni tal-esperti tal-Parlament Ewropew fil-ħidma tal-Grupp hija rregolata mill-punt 15 u mill-Anness I tal-Ftehim Qafas dwar ir-relazzjonijiet bejn il-Parlament Ewropew u l-Kummissjoni Ewropea (5).
Artikolu 6
Esperti mistiedna
Il-Kummissjoni (DĠ Impjiegi, Affarijiet Soċjali u Inklużjoni) tista' tistieden lill-esperti b'għarfien espert speċifiku fir-rigward ta' suġġett fuq l-aġenda, biex jieħdu sehem fil-ħidma tal-grupp fuq bażi ad hoc.
Artikolu 7
Osservaturi
1.   L-Istati tal-Assoċjazzjoni Ewropea tal-Kummerċ Ħieles (EFTA) u l-Aġenzija tal-Unjoni Ewropea għall-Kooperazzjoni fl-Infurzar tal-Liġi għandhom jingħataw status ta' osservatur, b'konformità mar-regoli orizzontali, bi stedina diretta.
2.   L-osservaturi għandhom jinnominaw ir-rappreżentanti tagħhom.
3.   Il-President jista' jippermetti lir-rappreżentanti tal-osservaturi jieħdu sehem fid-diskussjonijiet tal-grupp u jipprovdu għarfien espert. Madankollu, dawn ma għandhomx jipparteċipaw fil-formulazzjoni tar-rakkomandazzjonijiet jew tal-pariri tal-grupp.
Artikolu 8
Regoli ta' proċedura
Fuq proposta tal-Kummissjoni (DĠ Impjiegi, Affarijiet Soċjali u Inklużjoni) u bi qbil magħha, il-grupp għandu jadotta r-regoli ta' proċedura tiegħu b'maġġoranza sempliċi tal-membri tiegħu, abbażi tar-regoli ta' proċedura standard għall-gruppi ta' esperti, b'konformità mar-regoli orizzontali.
Artikolu 9
Segretezza professjonali u trattament ta' informazzjoni kklassifikata
Il-membri tal-grupp u r-rappreżentanti tagħhom, kif ukoll l-esperti u l-osservaturi mistiedna, huma soġġetti għall-obbligu ta' segretezza professjonali, li permezz tat-Trattati u tar-regoli li jimplimentawhom, japplika għall-membri kollha tal-istituzzjonijiet u l-persunal tagħhom, kif ukoll għar-regoli tal-Kummissjoni dwar is-sigurtà fir-rigward tal-protezzjoni tal-informazzjoni kklassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (6) u (UE, Euratom) 2015/444 (7). F'każ li ma jirrispettawx dawn l-obbligi, il-Kummissjoni tista' tiegħu l-miżuri kollha xierqa.
Artikolu 10
Trasparenza
1.   Il-Grupp għandu jiġi rreġistrat fir-Reġistru tal-gruppi ta' esperti tal-Kummissjoni u entitajiet simili oħra (ir-“Reġistru tal-gruppi ta' esperti”).
2.   Fir-rigward tal-kompożizzjoni tal-grupp, għandha tiġi ppubblikata d-dejta li ġejja fuq ir-Reġistru tal-gruppi ta' esperti:
(a)
l-isem tal-Istati Membri;
(b)
l-isem tas-sħab soċjali; għandu jkun iddikjarat l-interess rappreżentat;
(c)
l-isem tal-aġenziji fil-qasam tal-impjiegi u tal-affarijiet soċjali;
(d)
l-isem tal-osservaturi, inkluż l-isem tal-pajjiżi terzi.
3.   Id-dokumenti kollha rilevanti, inklużi l-aġendi, il-minuti u s-sottomissjonijiet tal-parteċipanti, għandhom ikunu disponibbli jew fir-Reġistru tal-gruppi ta' esperti jew permezz ta' ħolqa mir-Reġistru għal sit web apposta, fejn wieħed jista' jsib din l-informazzjoni. L-aċċess għas-siti web apposta ma għandux ikun soġġett għar-reġistrazzjoni tal-utent jew xi restrizzjoni oħra. B'mod partikolari, l-aġenda u dokumenti ta' sfond rilevanti oħra għandhom jiġu ppubblikati fi żmien xieraq qabel il-laqgħa, segwiti minn pubblikazzjoni f'waqtha tal-minuti. L-eċċezzjonijiet għall-pubblikazzjoni għandhom jiġu previsti biss meta d-divulgazzjoni ta' dokument iddgħajjef il-protezzjoni ta' interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (8).
Artikolu 11
Spejjeż tal-laqgħat
1.   Il-parteċipanti fl-attivitajiet tal-grupp ma għandhomx jitħallsu għas-servizzi li jagħtu.
2.   L-ispejjeż tal-ivvjaġġar u tas-sussistenza tal-parteċipanti fl-attivitajiet tal-grupp għandhom jiġu rimborżati mill-Kummissjoni. Ir-rimborż għandu jsir skont id-dispożizzjonijiet fis-seħħ fil-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi.
Artikolu 12
Applikabbiltà
Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Din jenħtieġ li tapplika sakemm tkun ġiet stabbilita l-Awtorità Ewropea tax-Xogħol.
Magħmul fi Strasburgu, it-13 ta' Marzu 2018.
Għall-Kummissjoni
Il-President
Jean-Claude JUNCKER
(1)  Id-diskors dwar l-Istat tal-Unjoni tal-2017 jinsab hawnhekk: https://ec.europa.eu/commission/state-union-2017_mt.
(2)  COM(2018)131.
(3)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwi fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (ĠU L 8, 12.1.2001, p. 1).
(4)  C(2016) 3301, il-paragrafu 1 tal-Artikolu 13.
(5)  ĠU L 304, 20.11.2010, p. 47.
(6)  Id-Deċiżjoni tal-Kummissjoni (UE, Euratom) 2015/443 tat-13 ta' Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
(7)  Id-Deċiżjoni tal-Kummissjoni (UE, Euratom) 2015/444 tat-13 ta' Marzu 2015 dwar ir-regoli tas-Sigurtà għall-protezzjoni ta' informazzjoni klassifikata tal-UE (ĠU L 72, 17.3.2015, p. 53).
(8)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).

Summary:
L-Istabbiliment tal-Grupp Konsultattiv Ewropew għall-Awtorità Ewropea tax-Xogħol
L-Istabbiliment tal-Grupp Konsultattiv Ewropew għall-Awtorità Ewropea tax-Xogħol
 
SOMMARJU TA’:
Id-Deċiżjoni (UE) 2018/402 — li tistabbilixxi l-Grupp Konsultattiv Ewropew għall-Awtorità Ewropea tax-Xogħol
X’INHU L-GĦAN TA’ DIN ID-DEĊIŻJONI?
Hija tistabbilixxi l-Grupp Konsultattiv Ewropew li għandu jagħti parir u jassisti lill-Kummissjoni Ewropea fl-istabbiliment u l-funzjonament tal-Awtorità Ewropea tax-Xogħol (ELA).
PUNTI EWLENIN
Fit-13 ta’ Marzu 2018, il-Kummissjoni ressqet proposta biex tiġi stabbilita l-ELA. L-għan tagħha huwa li tippromwovi l-ġustizzja u l-fiduċja reċiproka fis-suq intern tal-UE billi tiżgura li r-regoli tal-UE dwar il-mobbiltà tal-forza tax-xogħol jiġu infurzati b’mod ġust, sempliċi u effettiv. Hija għandha tliet objettivi speċifiċi:li tgħin lil individwi u lil impjegaturi jaċċessaw informazzjoni dwar id-drittijiet u l-obbligi tagħhom fl-oqsma tal-mobbiltà tal-forza tax-xogħol u tal-koordinazzjoni tas-sigurtà soċjali (regoli komuni tal-UE li jipproteġu d-drittijiet ta’ sigurtà soċjali ta’ individwi meta jiċċaqilqu fi ħdan l-UE, l-Iżlanda, il-Liechtenstein, in-Norveġja u l-Iżvizzera), kif ukoll li jkollhom aċċess għas-servizzi rilevanti;  li tappoġġa l-kooperazzjoni bejn l-awtoritajiet nazzjonali fl-infurzar tad-dritt tal-UE fuq iż-żewġ naħat tal-fruntieri nazzjonali, inkluż biex jiġu ssimplifikati spezzjonijiet konġunti u miftiehma (bħal fejn pajjiżi differenti jistgħu jorganizzaw spezzjonijiet simultanji);  li tipprovdi medjazzjoni u li tgħin fis-soluzzjoni tat-tilwim bejn l-awtoritajiet nazzjonali jew f’każijiet ta’ tfixkil fis-suq tax-xogħol (bħar-ristrutturar ta’ xi kumpaniji) li jaffettwa bosta pajjiżi.  Din il-proposta tagħmel parti wkoll mit-tnedija tal-Pilastru Ewropew tad-Drittijiet Soċjali, li għandu l-għan li jippromwovi kundizzjonijiet tax-xogħol u tal-ħajja aħjar fl-UE.
Kompiti
Il-kompiti prinċipali tal-grupp konsultattiv huma li:jrawwem kooperazzjoni fost l-awtoritajiet nazzjonali u l-partijiet interessati u li jagħti parir lill-Kummissjoni dwar l-istabbiliment u t-tħaddim tal-ELA fil-ġejjieni;jeżamina mistoqsijiet ġenerali, mistoqsijiet ta’ prinċipju u problemi prattiċi li jirriżultaw mill-implimentazzjoni tal-leġiżlazzjoni tal-UE dwar il-mobbiltà tal-forza tax-xogħol u tal-koordinazzjoni tas-sigurtà soċjali, u l-impatt tagħhom fuq l-attivitajiet tal-ELA;  jiskambja fehmiet dwar u jidentifika l-aħjar prattika u eżempji ta’ kooperazzjoni tajba fil-qasam tal-mobbiltà transkonfinali tal-forza tax-xogħol u l-koordinazzjoni tas-sigurtà soċjali ma’ pajjiżi tal-Assoċjazzjoni Ewropea tal-Kummerċ Ħieles (EFTA) tal-viċinat, sabiex jiżviluppa l-attivitajiet tal-ELA;  jidentifika l-mezzi ta’ kooperazzjoni u l-kontribut tal-korpi eżistenti, inklużi l-aġenziji deċentralizzati tal-UE, fl-istabbiliment tal-ELA u fl-iżgurar tal-funzjonament tajjeb tagħha.  Kompożizzjoni
Is-sħubija fil-Grupp Konsultattiv Ewropew hija magħmula minn:rappreżentant minn kull pajjiż tal-UE;  6 rappreżentanti minn sħab soċjali fil-livell tal-UE, li jirrappreżentaw lit-trade unions u lill-organizzazzjonijiet tal-impjegaturi b’mod ugwali;  rappreżentant minn kull aġenzija tal-UE fil-qasam tal-impjiegi u l-affarijiet soċjali:il-Fondazzjoni Ewropea għat-Titjib tal-Kundizzjonijiet tal-Ħajja u tax-Xogħol,iċ-Ċentru Ewropew għall-Iżvilupp ta’ Taħriġ Vokazzjonali,il-Fondazzjoni Ewropea għat-Taħriġ, ul-Aġenzija Ewropea għas-Sigurtà u s-Saħħa fuq il-Post tax-Xogħol.  Il-pajjiżi tal-EFTA u l-Aġenzija tal-Unjoni Ewropea għall-Kooperazzjoni fl-Infurzar tal-Liġi jistgħu jingħataw status ta’ osservatur permezz ta’ stedina diretta. Il-Kummissjoni (id-DĠ Impjiegi, Affarijiet Soċjali u Inklużjoni) tista’ tistieden lil xi esperti b’għarfien espert speċifiku dwar aġenda biex jipparteċipaw fuq bażi ad hoc.
MINN META TAPPLIKA D-DEĊIŻJONI?
Hija ilha tapplika mill-15 ta’ Marzu 2018.
SFOND
Għal aktar informazzjoni, ara:Mistoqsijiet u tweġibiet dwar l-Awtorità Ewropea tax-Xogħol (il-Kummissjoni Ewropea)  Il-Kummissjoni tadotta proposti għal Awtorità Ewropea tax-Xogħol u għal aċċess għal protezzjoni soċjali (il-Kummissjoni Ewropea)  Il-Pilastru Ewropew tad-Drittijiet Soċjali (il-Kummissjoni Ewropea).  
DOKUMENT PRINĊIPALI
Id-Deċiżjoni tal-Kummissjoni (UE) 2018/402 tat-13 ta’ Marzu 2018 li tistabbilixxi l-Grupp Konsultattiv Ewropew għall-Awtorità Ewropea tax-Xogħol (ĠU L 72, 15.3.2018, pp. 20-23)
DOKUMENTI RELATATI
Il-Proposta għal Regolament tal-Parlament Ewropew u tal-Kunsill li jistabbilixxi Awtorità Ewropea tax-Xogħol (COM(2018) 131 final, 13.3.2018)
l-aħħar aġġornament 17.07.2018